Neuvoston yhteinen toiminta 10 päivältä joulukuuta 2001, Euroopan unionin erityisedustajan nimittämisestä Afganistaniin



Virallinen lehti nro L 326 , 11/12/2001 s. 0001 - 0002



Neuvoston yhteinen toiminta 10 päivältä joulukuuta 2001, Euroopan unionin erityisedustajan nimittämisestä Afganistaniin (2001/875/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan ja 18 artiklan 5 kohdan, sekä katsoo seuraavaa: (1) Neuvosto hyväksyi 17 päivänä lokakuuta ja 19 päivänä marraskuuta 2001 päätelmät unionin tulevista Afganistania koskevista toimista. (2) Neuvosto totesi 19 päivänä marraskuuta 2001 olevansa erityisen tyytyväinen turvallisuusneuvoston päätöslauselman 1378 hyväksymiseen ja toisti antavansa täyden tukensa Yhdistyneiden Kansakuntien pääsihteerin erityisedustajalle väliaikaisen hallinnon perustamiseksi. Lisäksi neuvosto päätti nimittää Euroopan unionin erityisedustajan Afganistaniin. (3) Neuvoston 30 päivänä maaliskuuta 2000 hyväksymien Euroopan unionin erityisedustajien nimittämismenettelyä ja hallinnollisia järjestelyjä koskevien suuntaviivojen mukaisesti jäsenvaltioiden ja komission edustustot voivat pyynnöstä tarjota omista voimavaroistaan asianmukaista ja kohtuullista apua erityisedustajien toimistolle, ON HYVÄKSYNYT TÄMÄN YHTEISEN TOIMINNAN: 1 artikla Euroopan unionin erityisedustajaksi Afganistaniin nimitetään Klaus Peter Klaiber. 2 artikla Erityisedustajan toimeksiantona on edistää unionin Afganistanin-politiikan täytäntöönpanoa, erityisesti tukemalla unionin pyrkimyksiä vaikuttaa omalta osaltaan niiden Afganistania koskevien tavoitteiden saavuttamiseen, jotka kansainvälinen yhteisö on asettanut YK:n turvallisuusneuvoston päätöslauselmassa 1378 sekä muissa asiaa käsittelevissä YK:n turvallisuusneuvoston päätöslauselmissa, pitäen tiiviisti yhteyttä YK:n pääsihteerin erityisedustajaan Brahimiin sekä tukien tätä. Euroopan unionin erityisedustaja toimii korkean edustajan alaisuudessa ja pitäen tiiviisti yhteyttä puheenjohtajavaltioon, jäsenvaltioihin ja komissioon erityisesti seuraavilla aloilla: a) tukee vakaan ja laillisen laajapohjaisen monietnisen hallituksen muodostamista Afganistaniin siten, että siitä sovitaan YK:n prosessissa mukana olevien poliittisten voimien kesken. Tässä tilanteessa erityisedustaja välittää poliittista prosessia koskevat unionin näkökannat; b) luo ja ylläpitää läheisiä suhteita afgaanijohtajiin sekä maan sisällä että sen ulkopuolella; c) luo ja ylläpitää läheisiä suhteita asianmukaisiin kansainvälisiin ja alueellisiin toimijoihin, erityisesti YK:n paikallisiin edustajiin; d) pitää tiiviisti yhteyttä Afganistanin naapurimaihin sekä muihin alueen maihin, jota asia koskee, jotta niiden näkökannat Afganistanin tilanteesta huomioidaan unionin politiikassa; e) tiedottaa korkealle edustajalle ja neuvostolle eri afgaaniryhmittymien ja väliaikaisen hallinnon - sen jälkeen kun se on perustettu - edistymisestä seuraavilla aloilla: - edistyminen sellaisen laajapohjaisen monietnisen ja koko afgaaniväestöä edustavan hallituksen muodostamisessa, joka pyrkii rauhaan Afganistanin naapurivaltioiden kanssa, - kaikkien afganistanilaisten ihmisoikeuksien kunnioittaminen sukupuolesta, etnisestä taustasta tai uskonnosta riippumatta, - demokraattisten periaatteiden, oikeusvaltion, vähemmistöjen oikeuksien, naisten ja lasten oikeuksien sekä perusvapauksien ja kansainvälisen oikeuden periaatteiden kunnioittaminen, - naisten kannustaminen osallistumaan julkishallintoon ja yhteiskuntaan, - Afganistanin kansainvälisten velvoitteiden täyttäminen, myös yhteistyö kansainvälisissä pyrkimyksissä torjua terrorismia sekä laitonta huumekauppaa, - humanitaarisen avun antamisen sekä pakolaisten ja maan sisällä siirtymään joutuneiden henkilöiden järjestäytyneen paluun helpottaminen, ja - Afganistanin tukiryhmän ja ryhmä 21:n tukeminen; f) myötävaikuttaa jäsenvaltioiden ja komission edustajia kuullen sen varmistamiseen, että unionin poliittinen lähestymistapa otetaan huomioon Afganistanin jälleenrakennusta koskevissa unionin toimissa; g) tiedottaa unionin osallistumisesta ja kannoista Afganistania käsittelevissä kansainvälisissä konferensseissa. 3 artikla Euroopan unionin erityisedustajaa avustaa Afganistanissa ryhmä, joka toimii poliittisten tarpeiden ja muun tilanteen kehittymisen edellyttämällä tavalla ja turvallisuusolosuhteiden sallimissa rajoissa. Erityisedustajan ryhmän kokoonpanosta keskustellaan vielä tarkemmin kuullen puheenjohtajavaltiota, jota korkeana edustajana toimiva pääsihteeri avustaa, sekä pitäen yhteyttä komissioon. 4 artikla 1. Erityisedustaja vastaa tehtäviensä hoidosta hänen ja neuvoston välisen sopimuksen 2 artiklassa asetettujen ehtojen mukaisesti. 2. Jäsenvaltiot ja unionin toimielimet voivat esittää henkilökunnan tilapäistä siirtämistä työskentelemään erityisedustajan alaisuudessa. Erityisedustajan alaisuuteen tilapäisesti työskentelemään siirretyn jäsenvaltion tai unionin toimielimen henkilökunnan palkat maksaa kyseinen jäsenvaltio tai unionin toimielin. 3. Kaikista täytettävistä ura-alueen A-viroista julkaistaan ilmoitus jäsenvaltioissa ja unionin toimielimissä, ja ne täytetään pätevimmillä hakijoilla. 4. Erityisedustajan ja hänen henkilökuntansa hoitaman tehtävän loppuun saattamisen ja joustavan suorittamisen kannalta välttämättömät erioikeudet, vapaudet ja muut takuut määritellään osapuolten kanssa yhteistyössä. Jäsenvaltioiden ja komission on annettava tätä varten kaikki tarpeellinen tuki. 5. Puheenjohtajavaltio, komissio ja/tai jäsenvaltiot antavat tarvittaessa logistista tukea alueella. 5 artikla 1. Poikkeuksellisesti Euroopan unionin erityisedustajan kuluista vastaa 31 päivään joulukuuta 2001 myös Saksa. 2. Euroopan unionin erityisedustajan hallintomenot katetaan 1 päivästä tammikuuta 2002 lähtien korkeana edustajana toimivan pääsihteerin päätöksestä asteittain neuvoston talousarviosta Euroopan unionin yleisen talousarvion pääluokassa neuvosto olevan, erityisneuvonantajia koskevan budjettikohdan 1113 käytettävissä olevien määrärahojen rajoissa. 3. Euroopan unionin erityisedustajan tehtävien suorittamiseen liittyvät menot katetaan myöhemmin tehtävän neuvoston päätöksen ja neuvoston 30 päivänä maaliskuuta 2000 antamien suuntaviivojen mukaisesti. 6 artikla Euroopan unionin erityisedustaja antaa säännöllisesti omasta aloitteestaan tai pyydettäessä raportteja poliittisen toimeksiantonsa täytäntöönpanosta neuvostolle korkean edustajan välityksellä. 7 artikla 1. Tämä yhteinen toiminta tulee voimaan päivänä, jona se hyväksytään. Sitä sovelletaan 10 päivään kesäkuuta 2002. 2. Tätä yhteistä toimintaa tarkistetaan säännöllisesti. 8 artikla Tämä yhteinen toiminta julkaistaan virallisessa lehdessä. Tehty Brysselissä 10 päivänä joulukuuta 2001. Neuvoston puolesta Puheenjohtaja L. Michel